## Barrachina ressalta que el Consell destina 3,4 milions per al desenrotllament, la millora i la competitivitat de les cooperatives de la Comunitat Valenciana”

*** El conseller d’Agricultura visita la cooperativa COAGRI a Alginet que compta amb prop de 2.000 socis i està especialitzada en el cultiu de caqui i cítrics
* El titular d’Agricultura exigix al Govern d’Espanya que “no paralitze l’autorització de tractaments per a combatre les plagues en els nostres cultius” i recorda que la Conselleria ha assignat 10,5 milions d’euros per al control de la mosca de la fruita**

El conseller d’Agricultura, Aigua, Ramaderia i Pesca, Miguel Barrachina, ha afirmat que “este Consell destina 3,4 milions per al desenrotllament, la millora i la competitivitat de les nostres cooperatives”.

Així ho ha explicat durant la seua visita a la cooperativa COAGRI a Alginet, acompanyat del president d’esta, Enrique González, i l’alcaldessa de la localitat, Elia Ferrer. El conseller ha realçat el treball de l’entitat, fonamentalment especialitzada en el cultiu de caqui i cítrics.

Miguel Barrachina ha explicat que “és fonamental el suport a les cooperatives agroalimentàries de la Comunitat Valenciana per la importància que estes tenen en l’economia i el desenrotllament rural de la nostra regió”.

“Agrupeu milers d’agricultors, i els permeteu unir esforços per a transformar i comercialitzar els seus productes de manera més eficient i sostenible, incrementant la competitivitat de la nostra agricultura”, ha assenyalat Barrachina.

**Lluita contra plagues del caqui**

La Conselleria d’Agricultura ha sol·licitat al Ministeri d’Agricultura, Pesca i Alimentació la inclusió de dos enemics naturals de plagues del caqui com a ferramenta biològica de control. Els informes oficials elaborats per l’IVIA demostren la seua eficàcia i la seua presència natural en la Comunitat Valenciana des de fa dècades, per la qual cosa no tenen la consideració d’exòtics. No obstant això, el Ministeri rebutja la sol·licitud en considerar-los exòtics, contra tota lògica científica, i, per tant, no n’autoritza la cria i solta.

En este sentit, Miguel Barrachina ha assegurat que “cal garantir la qualitat i competitivitat dels nostres productes i per esta raó exigim al Govern d’Espanya que no paralitze l’autorització de ferramentes per a combatre les plagues, i més quan estes són naturals, no generen residus ni danys a altres espècies”.

Barrachina ha recordat que “enguany, la Generalitat està destinant més de 39 milions d’euros a programes de vigilància, control de plagues i suport tècnic a l’agricultor, als quals cal afegir els 20 milions per a investigació en l’IVIA”.

El titular d’Agricultura ha destacat la inversió de 10,5 milions per al control de la mosca de la fruita, de la qual el caqui és un dels seus principals beneficiaris i ha incidit en què “es continuen reforçant les accions específiques contra les principals plagues que amenacen els nostres cultius, treballant de la mà del sector en solucions eficaces i sostenibles”.

Fecha: 17/10/2025